# **Introduktion til det tværsektorielle samarbejde på sundhedsområdet**

## **Baggrund**

Region Syddanmark og de 22 syddanske kommuner er jf. Sundhedsloven forpligtet til at indgå en sundhedsaftale vedr. varetagelsen af tværsektorielle opgaver på sundhedsområdet. Almen praksis er ikke en aftalepart, men er repræsenteret i politiske såvel som administrative fora i regi af sundhedsaftalesamarbejdet.

Sundhedsaftalen forhandles for en fireårig periode, hvor parterne aftaler, hvad man vil arbejde efter på det tværsektorielle sundhedsområde i form af politiske mål ved hjælp af samarbejdsaftaler og indsatsområder. Der sættes i aftalen en fælles retning og vision for sundhedsområdet i den enkelte region.

Sundhedsaftalen bygger således på fælles politiske visioner for samarbejdet mellem kommuner, region og almen praksis, og formålet med sundhedsaftalen er, at borgere og patienter modtager en sammenhængende indsats af høj kvalitet uanset antallet af kontakter eller karakteren af den indsats, de har behov for. Sundhedsaftalen skal favne både somatik- og psykiatriområdet.

Forud for indgåelse af en sundhedsaftale fastsætter Sundhedsstyrelsen en række obligatoriske indsatsområder.

I den nuværende sundhedsaftale drejer det sig om følgende fire indsatsområder:

* Forebyggelse
* Behandling og pleje
* Træning og rehabilitering
* Sundheds-it og digitale arbejdsgange

Herudover fastsættes en række tværgående temaer ligeledes i Sundhedsaftalen. Det drejer sig om:

* Arbejdsdeling og samarbejde, herunder videndeling og sundhedsfaglig rådgivning imellem sektorer
* Koordination af kapacitet
* Inddragelse af patienter og pårørende
* Lighed i sundhed
* Dokumentation, forskning, kvalitetsudvikling og patientsikkerhed

Foruden indsatsområder og tværgående tematikker vurderes sundhedsaftalerne også på, om de sætter konkrete mål for indsatserne, og om de understøtter udviklingen af borgernære sundhedstilbud.

Den endelige Sundhedsaftale skal godkendes af Sundhedsstyrelsen, i alle kommunalbestyrelser og i Regionsrådet.

## **Organisering**

Sundhedsaftalen er politisk forankret i Sundhedskoordinationsudvalget, som består af fem kommunale repræsentanter udpeget af KKR Syddanmark, tre politikere fra Regionsrådet samt to repræsentanter fra Praktiserende Lægers Organisation Syddanmark (PLO Syd). Sundhedskoordinationsudvalget mødes fem gange årligt, hvor de følger op på samarbejdet omkring sundhedsaftalen og hhv. drøfter eller godkender aftaler mv.

De fem kommunale politikere har til opgave at repræsentere de 22 syddanske kommuner i samarbejdet. Det er derfor særligt væsentligt, at sundhedsaftalen er forankret i de respektive udvalg, der har ansvaret for implementeringen af aftalen, samt at der er politisk ejerskab til den eksisterende aftale i alle kommunerne.

## **Nuværende sundhedsaftale for 2015-2019**

Den nuværende sundhedsaftale er gældende fra primo 2015 til medio 2019. Sundhedskoordinationsudvalget har, blandt andet med udgangspunkt i Sundhedsstyrelsens fastsatte temaer, arbejdet med følgende tre visioner for det tværsektorielle sundhedssamarbejde:

* *Sundhed gennem et rehabiliterende samarbejde med borgeren*
* *Sundhed for alle*
* *Sundhed med sammenhæng*

Det nuværende Sundhedskoordinationsudvalg har på deres sidste møde i december 2019 vurderet, at visionerne fortsat er aktuelle, og at det vil være relevant at videreføre dem i den nye Sundhedsaftale for 2019-2022.

Det nuværende Sundhedskoordinationsudvalg er lykkedes med mange opgaver i den nuværende aftaleperiode, blandt andet har de:

* Udviklet et nyt forløbsprogram (beskrivelse af den tværfaglige, tværsektorielle og koordineret indsats) for mennesker med KOL, og der er et forløbsprogram under udarbejdelse for mennesker med diabetes.
* Videreudviklet samarbejdsaftalen om indlæggelse og udskrivelse (SAM:BO) til også at omfatte socialpsykiatrien
* Skabt grundlaget for gennemsigtighed i forbindelse med overdragelse af opgaver
* Udviklet samarbejdet om genoptræning af psykiatriske patienter, så de ligeledes kan få genoptræning, både i forhold til deres psykiske og somatiske behov

Desuden er der i perioden udarbejdet en lang række samarbejdsaftaler for forskellige målgrupper, eksempelvis borgere med psykiatrisk diagnose og samtidig misbrug, sårbare gravide, udviklingshæmmede med psykiatrisk diagnose, IV-behandling med antibiotika og væske, lavpotent kemoterapi m.fl. Se vedlagte oversigt over indsatser i Sundhedsaftalen 2015-2018.

## **Den kommende Sundhedsaftale for 2019-2022**

Det nuværende Sundhedskoordinationsudvalg har udarbejdet en række anbefalinger fra arbejdet med den eksisterende sundhedsaftale. Udvalget anbefaler følgende til den kommende sundhedsaftale:

* At samarbejdet omkring rygning styrkes
* At der skal være fokus på mennesker med psykisk sygdom
* At der er fokus på børn og unges mentale sundhed
* At samarbejdet omkring den ældre medicinske patient styrkes
* At det tværsektorielle samarbejde i overgangen fra sygehusbehandling til kommunal rehabilitering styrkes
* At der skabes en tættere kobling mellem sundheds- og arbejdsmarkedsområderne

Det nuværende Sundhedskoordinationsudvalg er kommet langt i arbejdet med det tværsektorielle sundhedssamarbejde, og det giver et godt udgangspunkt for den næste sundhedsaftale. Udvalget håber, at den positive udvikling kan fortsætte, men de ønsker at gøre opmærksom på, at det blandt andet vil kræve følgende af det nyvalgte Sundhedskoordinationsudvalg:

* De skal styrke det kommunale og regionale politiske ejerskab til sundhedsaftalen
* De skal sætte yderligere politisk retning, herunder påvirker den nationale dagsorden
* De skal skabe en dynamisk sundhedsaftale for 2019-2022 med få mål
* De skal løbende formidle resultater af sundhedssamarbejdet og betydningen for de syddanske borgere

### **Proces for udarbejdelse af den kommende Sundhedsaftale**

Sundhedsaftalen for 2019-2022 skal godkendes i Sundhedsstyrelsen den 1. juni 2019. Det nuværende Sundhedskoordinationsudvalg har godkendt en procesplan for udarbejdelse af den nye sundhedsaftale, som indebærer kommunalpolitisk deltagelse.

Der vil blive afholdt et opstartsmøde fredag den 4. maj 2018, hvor alle formænd og næstformænd fra relevante kommunalpolitiske udvalg inviteres. Om formiddagen vil der være et tværkommunalt møde, hvor de kommunale politikere vil få en introduktion til arbejdet omkring sundhedsaftalen med særlig vægt på kommunale forhold. Om eftermiddagen vil der være et tværsektorielt opstartsmøde med repræsentanter fra PLO Syd og de regionale politikere inden for sundhedsområdet. Det overordnede fokus i begge møder vil være udarbejdelse af visioner for den kommende sundhedsaftale.

Tilsvarende vil der være et tværpolitisk møde den 17. december 2018, hvor udkastet til den kommende sundhedsaftale vil blive præsenteret. Der vil på begge møder være mulighed for at sikre et kommunalt afsæt i den kommende sundhedsaftale.

## **KKR Syddanmarks sundhedspolitiske visioner**

KKR Syddanmark godkendte i efteråret 2016 en række politiske visioner for sundhedsområdet: KKR Syddanmarks sundhedspolitiske visioner – Sammen om borgernes sundhedsvæsen 2025.

Visionspapiret tager afsæt i et fælles styrende borgerperspektiv og giver et bud på en ambitiøs fælles retning med overordnede mål, prioriterede indsatsområder og en fælles tilgang til udviklingen af et endnu stærkere borgernært og sammenhængende sundhedsvæsen: Borgeren skal spille en langt større rolle end i dag i forhold til egen sundhed og skal være en central drivkraft og medskaber i sundhedsvæsenets udvikling.

I visionspapiret opstilles en overordnet vision og to hovedmål:

* Vision: De syddanske borgere har i 2025 opnået en forbedret sundhedstilstand ved i langt højere grad at få ansvar for egen sundhed i samspil med et borgernært sundhedsvæsen, der understøtter borgerens aktive rolle og sundhed.
* Hovedmål 1: 90 % af alle syddanskere vurderer deres helbred som godt i 2025.
* Hovedmål 2: Igennem et aktivt samarbejde om sundhed er antallet af syddanskere med behov for behandling i sundhedsvæsenet faldet med 15 % i 2025.

KKR visionen og de tilhørende mål er kendt og indarbejdet i de syddanske kommuners sundhedsområder. Det nuværende Sundhedskoordinationsudvalg har med udgangspunkt i blandt andet KKR visionerne udarbejdet overleveringspapiret til det kommende udvalg. Visionerne vil, i det omfang, det tværsektorielle område tillader det, inddrages i udarbejdelsen af den kommende sundhedsaftale.

# **Indstilling**

Det indstilles, at udvalget:

* Drøfter, hvordan der sikres politisk forankring af sundhedsaftalesamarbejdet i kommunen
* Godkender, at der efter hvert møde i Sundhedskoordinationsudvalget er et fast orienteringspunkt på dagsordenen til udvalget for sundhed
* Tager sagen til orientering